**Vedtekter for FAU Grålum Barneskole**

**§ 1- Foreldrerådet**
Alle foreldre som har barn ved skolen, er medlem av foreldrerådet. Foreldrerådet skal arbeide for å skape godt samhold mellom hjemmet og skolen, legge til rette for trivsel og positiv utvikling hos elevene og skape kontakt mellom skolen og lokalsamfunnet.

**§ 2 - Foreldrerådets arbeidsutvalg (FAU)**
Foreldrerådets arbeidsutvalg (FAU) er et arbeidsutvalg valgt av foreldrerådet og er det utøvende organet for foreldrerådet. FAU er bindeleddet mellom foreldrene og skolen. FAU skal sikre reell medvirkning for foreldrene, og ha medansvar for at læringsmiljøet til elevene er trygt og godt.

**§ 3 - Valg og konstituering**
Det er valg av FAU representanter fra hver klasse for 2 år. Dette gjøres i forkant av 1,3,5 og 7. klasse. FAU representanter foreslås på vårhalvåret, og godkjennes av foreldrerådet på årsmøtet. Alle representanter skal ha en vara.

FAU konstituerer seg på det første møtet og velger leder, nestleder, kasserer, sekretær og styremedlemmer.

**§ 4 - Grupper**
Det velges grupper for FAU som arbeider med nærmere definerte oppgaver eller prosjekter. På Grålum er dette bla. nærmiljøgruppe, trafikk gruppe, julegrantenningsgruppe og en gruppe for 17. mai feiring. De ulike gruppene velges senest i september.

**§ 5 - Møter**
FAU har møte ca 5 ganger i året eller etter behov. I tillegg kommer styremøter og gruppemøter.

**§ 6 - Økonomi**
FAU har disposisjonsrett over midler som kommer inn på arrangementer i regi av foreldrerådet/FAU. Bevilgninger kan kun gis til formål som kommer skolens elever direkte til gode. Regnskap legges fram på årsmøtet.

**§ 7 - Taushetsplikt**
Forvaltningslovens bestemmelser om taushetsplikt, gjelder for foreldrekontakter og medlemmer av skolens rådsorganer (O[pplæringsloven § 15 - 1](http://www.lovdata.no/all/tl-19980717-061-017.html#15-1)). Taushetserklæring skrives under på første FAU møte ved nytt skoleår.

**§ 8 - Endringer av vedtektene**
Vedtektene gjennomgås en gang i året. Forslag til endringer i vedtektene må sendes skriftlig til FAU. Endringene tas opp og vedtas/vedtas ikke på møte i foreldrerådet.

 Vedtatt januar 2013.